PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„NUO ASMENS PRIE BENDRUOMENĖS: LIETUVOS METRIKOS IR KITŲ REIKŠMINGŲ LDK ISTORIJOS ŠALTINIŲ TYRIMAI“**

|  |
| --- |
| **1. 2022–2026 m. mokslinių tyrimų ir eksperimentinės plėtros programos „Nuo asmens prie bendruomenės: Lietuvos Metrikos ir kitų reikšmingų LDK istorijos šaltinių tyrimai“** (toliau – programa)vykdytojas – Lietuvos istorijos institutas. |
| **2. Programos tikslas** – tirti ir publikuoti Lietuvos Metriką, kitus Lietuvos Didžiosios Kunigaikštystės istorijos šaltinius, atskleidžiant tiek šaltinių kūrėjų siekius ir jų vaidmenį, tiek šaltinių sudarymo, veiklos, archyvavimo ir panaudojimo istoriją.  Lietuvos Metrika, Lietuvos didžiojo kunigaikščio kanceliarijos knygos – tai didžiojo kunigaikščio, t. y. valstybinis, seniausias, pagrindinis Lietuvos Didžiosios Kunigaikštystės archyvas, formavęsis nuo XIV a. pabaigos. Į archyvo sudėtį dėl įvairių aplinkybių yra patekę ne tik valstybinės reikšmės ir politinės tautos dokumentai, bet ir gausus Lietuvos magdeburginių miestų, miestelių ir net privačių asmenų dokumentinis paveldas. Rusijos imperija, XVIII a. pabaigoje aneksavusi Lenkijos ir Lietuvos valstybę, Metriką išsivežė į Sankt Peterburgą. Dabar pagrindinis Lietuvos Metrikos fondas (daugiau kaip 600 knygų) saugomas Maskvoje (Rusija).  Lietuvos Metrikos knygų publikavimas svariai prisideda prie Lietuvos Didžiosios Kunigaikštystės kultūros paveldo išsaugojimo, nes turint galvoje karčią prabėgusių šimtmečių patirtį, kai negrįžtamai žuvo ar buvo sąmoningai sunaikinta daugybė svarbių Lietuvos istorijos šaltinių, senųjų rankraštinių šaltinių skelbimas yra patikima apsauga nuo potencialių negandų. Pasirodančios naujos Lietuvos Metrikos knygos išryškina aktualius šaltiniotyros, paleografijos, diplomatikos, kitų pagalbinių istorijos mokslų klausimus, kurie aptariami moksliniuose Lietuvos Metrikos knygų įvaduose, atskiruose straipsniuose, studijose ir monografijose. Šiuo požiūriu Lietuvos Metrikos knygų ir kitų istorijos šaltinių publikacijos atlieka neabejotiną mokslinių tyrimų katalizatoriaus vaidmenį. Be to, Lietuvos Metrika kaip Lietuvos Didžiosios Kunigaikštystės civilizacijos fenomeno palikimas apima daugelį šiuolaikinės Europos valstybių – Baltarusiją, Čekiją, Daniją, Latviją, Lenkiją, Moldovą, Rumuniją, Švediją, Rusiją, Ukrainą, Vengriją ir Vokietiją, todėl jo tyrimas ir sklaida skatina tarptautinį tyrinėtojų bendradarbiavimą ir telkia jėgas bendriems projektams.  Seniausi Lietuvos Metrikos archyvo dokumentai (iki XVI a. 2-osios pusės teismų reformos yra išlikusi maždaug 131 knyga) iš dalies užpildo XV–XVI a. 1-osios pusės Lietuvos istorijos šaltinių trūkumą, atsiradusį dėl niokojančių XVII–XVIII a. karų, kurių metu buvo sunaikinti Lietuvos iždo ir Vilniaus miesto archyvai, daugelis kitų kompleksinių istorijos šaltinių. Todėl Lietuvos Metrikos knygų, ypač XVI a., tyrimas, rengimas ir publikavimas yra pirmaeilės svarbos Lietuvos istorikų uždavinys. Nuo 1987 m. Baltarusijoje, Lenkijoje, Lietuvoje, Rusijoje ir Ukrainoje jau buvo publikuota 51 to laikotarpio Lietuvos Metrikos knyga (iš jų 40 Lietuvoje). Baltarusijos mokslų akademijos Istorijos instituto istorikų indėlis yra antrasis po Lietuvos, po vieną kitą, dažnai už Lietuvos institucijų skirtas lėšas išleido lenkai ir ukrainiečiai (šioje programoje taip pat numatoma išleisti vieną knygą, plačiau žr. Programos uždavinį 1.5). Kita vertus, nuo 2012 m. į Lietuvos Metrikos tyrimų ir leidybos veiklą sugrįžo Rusija. Čia buvo atnaujinta dar Rusijos imperijos laikais leista istorinių šaltinių serija „Aktai, susiję su vakarų Rusijos istorija (rus. „Акты, относящиеся к истории Западной России“)“. Joje publikuotos kelios Metrikos knygos, tačiau publikacijų antraštėse buvo „ištrintas“ Lietuvos Metrikos vardas. Šie leidiniai pristatomi kaip Rusijos istorijos šaltinių publikacijos, nes Lietuvos Didžioji Kunigaiktystė suvokiama kaip rusiškos civilizacijos dalis. Siaurą parengėjų požiūrį į Lietuvos Metrikos tyrimus ir leidybą liudija lietuvių, baltarusių ir lenkų tyrimų atviras ignoravimas.  Šaltinių tyrime ir jų sklaidoje Lietuva dėl įvairių priežasčių vis dar vejasi senuosius archeografinius tyrimų centrus, tokių kaip Lenkija, Rusija, Vokietija arba Prancūzija, todėl programos vykdymas prisideda prie Lietuvos, tuo pačiu prie Lietuvos istorijos instituto, kaip Lietuvos Didžiosios Kunigaikštystės dokumentinės raštijos tyrimo ir sklaidos centro vaidmens įtvirtinimo. Tai yra svarbi valstybinės mokslo politikos dalis.  Publikuotos Lietuvos Metrikos knygos palengvins ir pagreitins įvairias Lietuvos istorijos problemas nagrinėjančių mokslininkų paieškas ir tiriamąjį analitinį darbą. Publikuota medžiaga leis formuluoti naujas mokslines problemas, plės tyrimų ribas ir suteiks papildomas galimybes naujiems moksliniams atradimams. Sukaupta ankstesnio darbo patirtis leidžia vykdytojams šioje ilgalaikėje programoje plėsti mokslinio tyrimo aspektą: planuoti individualias ir kolektyvines monografijas, mokslinių straipsnių ciklus ir kitų istorijos šaltinių publikacijas; kelti klausimus apie Lietuvos Metrikos komplekso sudarymo, archyvavimo, panaudojimo aplinkybes, istorinio veikėjo ir socialinių-politinių-teisinių bendruomenių indėlį šiame procese.  **Pagrindiniai uždaviniai:**  1. Lietuvos Didžiosios Kunigaikštystės socialinių-politinių-teisinių bendruomenių dokumentų tyrimas (Lietuvos Metrikos ir kitų ankstyvųjų naujųjų laikų istorijos šaltinių tyrimai).  2. Asmuo ir istorijos šaltinis.  3. Naujausių vykdomos programos atradimų, pasiekimų ir svarbių aktualijų viešinimas. |
| **3. Programos uždaviniai:**  1 uždavinio (Lietuvos Metrikos ir kitų ankstyvųjų naujųjų laikų istorijos šaltinių tyrimai, remiantis socialinių-politinių-teisinių bendruomenių dokumentais) priemonės:  Tirti ir rengti (parengti) spaudai bajorijos ir diduomenės politinį ir teisinį gyvenimą reprezentuojančius dokumentus:  a) Lietuvos Metrikos kn. 31, 223, 527;  b) papildyti ir parengti (nuo 2017 m. rengtą) monografiją „Ankstyvųjų Lietuvos Metrikos knygų funkcinė paskirtis didžiojo kunigaikščio Kazimiero laikais“.  Tirti ir rengti (parengti) spaudai teisiškai organizuotų bendruomenių istorijos šaltinius:  a) Lietuvos Metrika kn. 13, 233, 237, 280;  b) Kauno tarybos kn. (1 tomas iš 2);  c) papildyti ir parengti (nuo 2017 m. rengtą) monografiją „Viešasis notariatas kaip raštingų išsilavinusių asmenų tinklas Lietuvos Didžiosios Kunigaikštystės vyskupijose XIV–XVI a.“;  d) parengti straipsnių ciklą, skirtą Pasvalio klebono Erazmo ir miestelėnų teisiniams santykiams.  Išleisti vykdant ankstesnę ilgalaikę mokslinių tyrimų programą parengtą Lietuvos Metrikos kn. 24 ir monografiją „Kalbos ir identitetai Lietuvos Didžiojoje Kunigaikštystėje XV a. pab. – XVII a. vid.“  Stažuotės užsienio archyvuose iš programos ir konkursinio finansavimo lėšų.  Rengti kuriant programą sunkiai numatomus, bet 1 uždavinį praturtinsiančius tyrimus (Ukrainoje parengtos Lietuvos Metrikos kn.271 redagavimas ir leidimas).  2 uždavinio (Asmuo ir istorijos šaltinis (asmens indėlis kuriant „Lietuvos Metrikos“ archyvą)) priemonės:  Asmuo ir Lietuvos Metrika:  a) parengti straipsnių ciklą, skirtą Lietuvos Metrikos formavimuisi, žvelgiant per asmeninių ir kitų archyvų „paveldėjimą“;  b) parengti straipsnius, skirtus paskutiniesiems Imperijos senato III departamento metrikantams (Simonui Daukantui ir kt.) ir Lietuvos Metrikai.  Šeimos ir giminės dokumentų tyrimai:  a) parengti kolektyvinę mokslinę monografiją, skirtą Lietuvos Didžiosios Kunigaikštystės kancleriui Albertui Goštautui;  b) parengti straipsnį, skirtą Lietuvos kilmingųjų testamentams (originalams ir įrašytiems į Lietuvos Metrikos knygas).  Stažuotės užsienio archyvuose iš programos ir konkursinio finansavimo lėšų.  Rengti kuriant programą sunkiai numatomus, bet 2 uždavinį praturtinsiančius tyrimus.  3 uždavinio (Naujausių vykdomos programos atradimų, pasiekimų, svarbių aktualijų viešinimas ir sklaida) priemonės:  Tyrimų sklaida:  a) kartu su Lietuvos statutų ir Lietuvos Metrikos tyrimų centru (Vilniaus universitetas Istorijos fakultetas) surengti tarptautinę mokslinę konferenciją, skirtą Lietuvos Didžiosios Kunigaikštystės kancleriui Albertui Goštautui;  b) sudarytį straipsnių rinkinį, parengtą tarptautinės mokslinės konferencijos pranešimų pagrindu;  c) bendro su Vilniaus universiteto Istorijos fakultetu daugiatomio leidinio„Istorijos šaltinių tyrimai“ sudarymas ir leidimas iš konkursinio finansavimo lėšų;  d) dviejų mokslinių-informacinių tekstų ir straipsnių rinkinio sąsiuvinių lietuvių ir rusų kalbomis „Lietuvos Metrikos naujienos“ publikavimas;  e) atliekamų tyrimų ir išleistų programinių leidinių pristatymas tradicinėje ir internetinėje žiniasklaidoje, knygų mugėse, viešose paskaitose ir parodose. |
| **4. Metodologinis tyrimų pagrindimas**  Programos įgyvendinimą apsprendžia archyvų istorijos (angl. *archival turn*) ir biografinė (angl. *biographical turn*) prieigos. Pirmoji leidžia tirti valdovo archyvą (t. y. Lietuvos Metriką) ne tik kaip ankstyvųjų naujųjų laikų žinių sankaupą apie Lietuvos Didžiąją Kunigaikštystę, bet analizuoti šio archyvo veiklos, sudarymo, archyvavimo ir panaudojimo istoriją. Antroji – remiantis asmens istorijos tyrimu leidžia atskleisti socialinių grupių kolektyvinį portretą.  Reikšmingas programos tikslų ir uždavinių realizavimo aspektas yra kirilica, lenkiškai ir lotyniškai parašytų tekstų rengimas spaudai, juos moderninant ir pritaikant šiuolaikinio tyrinėtojo poreikiams tiek Lietuvoje, tiek užsienyje. Po atliktos istorijos šaltinio kritikos per jo teksto rengimą publikavimui kaupiamos klasikinės archeografinių tyrimų žinios. Istorijos šaltinių kalbos tyrimų ir paleografijos metodo dėka programos dalyviai parenka optimaliausią rankraštinio teksto perteikimo būdą, atsisakydami nebenaudojamos grafikos raidžių, tačiau palikdami tas senąsias raides ir teksto rašybos bruožus, kurie iliustruoja publikuojamo teksto kalbinę ir grafinę specifiką, parodo Lietuvos Didžiosios Kunigaikštystės raštinės darbo ypatybes, atskleidžia rašytinio dokumento diplomatiką, jo sudarymo kelią nuo registro ar koncepto iki pilno formuliaro. Sudarant mokslines rodykles, pastabas ir komentarus, nustatant dokumentų datas gaunamos naujos chronologijos, genealogijos ir istorinės geografijos metodų žinios. Išnaudojant kodikologijos metodo galimybes, išsamiai aprašoma bendroji rankraštinės knygos būklė.  Įgyvendinant programą bus spartinamas Lietuvos Metrikos knygų ir kitų istorijos šaltinių tyrimas, tiriamos aktualios Lietuvos Didžiosios Kunigaikštystės periodo šaltiniotyros, paleografijos, diplomatikos problemos, kaupiamas ir tobulinamas išsamiems prozopografiniams tyrimams svarbus asmenų, vietovių ir dalykų (realijų) vardynas, stiprinama Lietuvos Didžiosios Kunigaikštystės raštijos palikimo sklaida tarp Lietuvos ir užsienio mokslininkų, taip pat platesniuose visuomenės sluoksniuose, prisidedama prie Lietuvos kultūros paveldo išsaugojimo. |
| **5**. **Tyrimų etapai ir jų charakteristika; detalus įgyvendinimo planas**  Lietuvos istorijos institute archeografinis darbas vykdomas jau ne vieną dešimtmetį (pagrindus klojo dar akad. prof. Konstantinas Jablonskis (1892–1960)). Ilgalaikės mokslinės programos darbus atlieka Instituto Archeografijos skyriaus darbuotojai. Skyriuje sukurta pakankama mokslinė bazė ir infrastruktūra, leidžianti sėkmingai realizuoti programos tikslus ir uždavinius. Pagal ilgalaikę mokslinę programą parengtus darbus dažniausiai išleidžia Instituto leidybos skyrius.  Lietuvos Metrikos ir kitų publikacijų rengimo turinys yra vienodas. Jį sudaro keli vykdymo etapai: a) numatomo publikuoti teksto parinkimas arba dokumentų rinkinio sudarymas; b) rankraštinių tekstų perrašymas (transkribavimas) į skaitmenines laikmenas; c) sukurto teksto koregavimas ir redagavimas; d) mokslinio-informacinio aparato sukūrimas; e) dalykų, vietovardžių ir asmenvardžių rodyklių sukūrimas; f) mokslinio įvado sukūrimas; g) rankraščio parengimas leidybai. Programos metu bus rengiamos penkios Lietuvos Metrikos knygos (13, 233, 237, 280, 527) ir viena Kauno tarybos knyga (1 tomas iš planuojamų 2). Dvi Lietuvos Metrikos knygos (31, 223) bus parengtos spaudai ir, laimėjus konkursinį Lietuvos mokslo tarybos finansavimą, išleistos; taip pat ir viena Lietuvos Metrikos knyga (24), parengta ankstesnėje ilgalaikėje mokslinių tyrimų programoje.  Mokslinės vykdomos programos monografijos ir studijos kuriamos laikantis akademiniams tyrimams numatytų reikalavimų, kuriuose svarbiausi yra problemos aktualumas ir formulavimas, jos istoriografija ir šaltiniai, dėstymas, gautos išvados. Vykdomos programos tiriamiesiems aspektams realizuoti ketinama išleisti tris autorines monografijas, sukurti ir parengti vieną kolektyvinę monografiją, du mokslinių straipsnių ciklus, sudaryti vieną neperiodinį mokslinių straipsnių rinkinį „Istorijos šaltinių tyrimai“ (šiuo metu išleisti septyni tomai), vieną straipsnių rinkinį, parengtą tarptautinės mokslinės konferencijos pagrindu ir du straipsnių rinkinio sąsiuvinius lietuvių ir rusų kalbomis „Lietuvos Metrikos naujienos“.  Programos įgyvendinimo terminai:  **1 uždavinys:**  Lietuvos Metrikos ir kitų ankstyvųjų naujųjų laikų istorijos šaltinių tyrimai, remiantis socialinių-politinių-teisinių bendruomenių dokumentais.  Priemonė.Tirti ir rengti (parengti) spaudai bajorijos ir diduomenės politinį ir teisinį gyvenimą reprezentuojančius dokumentus:  Lietuvos Metrika kn. 31 (1546–1549) „Valstybės kanclerio ir Vilniaus vaivados Jono Hlebavičiaus einamų reikalų knyga“, l. 270: rengimas (nuo 2018 m.), parengimas 2022 m., leidimas 2023 m.;  Lietuvos Metrika kn. 223 (1510–1534) „Valstybės maršalo Jono Radvilos teismo ir Alberto Goštauto viešų ir privačių dokumentų knyga“ (tekstai lotynų kalba), l. 280: rengimas (nuo 2017 m.), parengimas 2022   m., leidimas 2023 m.;  Lietuvos Metrika kn. 527 (1544–1551) „Bajorų seimų dokumentų knyga“, l. 184: rengimas 2022–2026 m., parengimas 2027 m.;  Monografija „Ankstyvųjų Lietuvos Metrikos knygų funkcinė paskirtis didžiojo kunigaikščio Kazimiero laikais“, rengimas (nuo 2017 m.), papildymas ir parengimas 2022–2024 m.;  Priemonė. Tirti ir rengti (parengti) spaudai teisiškai organizuotų bendruomenių istorijos šaltinius:  Lietuvos Metrika kn. 13 (1554) „Bresto miesto ir regiono istorijos dokumentų knyga“, l. 117, rengimas 2022–2024 m., parengimas 2025 m.;  Lietuvos Metrika kn. 233 (1546–1548) „Vilniaus vaivados Jono Hlebavičiaus pilies teismo knyga“, l. 243: rengimas 2023–2026 m.;  Lietuvos Metrika kn. 237 (1547–1550) „Vilniaus vaivadijos reikalų tvarkytojo Ivano Hornostajaus pilies teismo knyga“, l. 532: rengimas 2023–2026 m.;  Lietuvos Metrika kn. 280 (1586–1590) „Lietuvos magdeburginių miestų apeliacinių bylų knyga“, l. 258: rengimas 2022–2023 m., parengimas 2024 m.;  Kauno tarybos kn. (1583–1590), l. 700 (dėl kn. dydžio skeliama į 2 tomus): 1 tomo rengimas ir parengimas 2022–2026 m.;  Monografija „Viešasis notariatas kaip raštingų išsilavinusių asmenų tinklas Lietuvos Didžiosios Kunigaikštystės vyskupijose XIV–XVI a.“, rengimas (nuo 2017 m.), parengimas 2022 m.;  Straipsnių ciklas „Pasvalio klebono Erazmo ir miestelėnų teisiniai santykiai XVI a. pirmojoje pusėje“, rengimas ir parengimas 2022–2026 m.  Priemonė. Per ankstesnę ilgalaikę mokslinių tyrimų programą parengto turinio publikavimas:  Lietuvos Metrika kn. 24 (1540–1544);  Monografija „Kalbos ir identitetai Lietuvos Didžiojoje Kunigaikštystėje XV a. pab. – XVII a. vid.“  Priemonė. Stažuotės užsienio (ypač Lenkijos ir Rusijos) archyvuose:  Naujų tyrimą reprezentuojančių šaltinių paieška ir rengiamų Lietuvos Metrikos knygų kodikologinis tyrimas 2022–2026 m.  Priemonė. Iš anksto nenumatyti, bet uždavinį praturtinsiantys tyrimai:  Naujausių ir aktualiausių uždavinį praturtinsiančių tyrimų parengimas (vienu iš jų turėtų tapti Ukrainoje parengtos Lietuvos Metrikos kn.271 redagavimas ir leidimas iš konkursinio finansavimo lėšų) 2022–2026 m.  **2 uždavinys:**  Asmuo ir istorijos šaltinis (asmens indėlis kuriant „Lietuvos Metrikos“ archyvą).  Priemonė. Asmuo ir Lietuvos Metrika:  Straipsnių ciklo, skirto Lietuvos Metrikos formavimuisi, ypač per asmeninių ir kitų archyvų „paveldėjimą“ rengimas ir parengimas 2022–2026 m.  Straipsniai, skirti paskutiniesiems Imperijos senato III departamento metrikantams (Simonui Daukantui ir kt.) ir Lietuvos Metrikai rengimas ir parengimas 2023–2026 m.  Priemonė. Šeimos ir giminės dokumentų tyrimai:  Kolektyvinės monografijos apie Lietuvos Didžiosios Kunigaikštystės kanclerį Albertą Goštautą rengimas 2023–2026 m.  Straipsnio, skirto Lietuvos kilmingųjų testamentams (originalams ir įrašytiems į Lietuvos Metrikos knygas) rengimas ir parengimas 2024–2026 m.  Priemonė. Stažuotės užsienio archyvuose:  Naujų tyrimą reprezentuojančių šaltinių paieška 2022–2026 m.  Priemonė. Iš anksto nenumatyti, bet uždavinį praturtinsiantys tyrimai:  Naujausių ir aktualiausių uždavinį praturtinsiančių tyrimų parengimas 2022–2026 m.  **3 uždavinys**:  Tyrimų sklaida  Priemonė. Naujausių vykdomos programos atradimų, pasiekimų, svarbių aktualijų viešinimas ir sklaida:  Tarptautinė mokslinė konferencija, skirta Lietuvos Didžiosios Kunigaikštystės kancleriui Albertui Goštautui, rengimas 2022–2023 m., vykdymas 2024 m.  Straipsnių rinkinys, parengtas tarptautinės mokslinės konferencijos pranešimų pagrindu 2025–2026 m.  Bendro su Vilniaus universiteto Istorijos fakultetu neperiodinio leidinio „Istorijos šaltinių tyrimai“kn. 8 sudarymas ir parengimas leidybai 2022–2026 m.  „Lietuvos Metrikos naujienos“, mokslinis-informacinis rinkinys: Nr. 18–19 sudarymas ir išleidimas 2021–2026 m.  Paroda Lietuvos mokslų akademijos Vrublevskių bibliotekoje „LDK viešųjų notarų savimonės ženklai notariniuose signetuose: inskripcijų individualumas ir visuotinumas“, rengimas 2022 m. pradž., parodos atidarymas 2022 m. birželio mėn.  Programoje pasiektų rezultatų, atradimų, aktualių naujienų viešinamas ir populiarinimas tradicinėje bei internetinėje žiniasklaidoje 2022–2026 m. |
| **6. Numatomi rezultatai**  Išleista: trys (3) Lietuvos Metrikos knygos (viena iš jų parengta vykdant ankstesnę ilgalaikę mokslinių tyrimų programą); trys (3) monografijos (viena iš jų parengta vykdant ankstesnę ilgalaikę mokslinių tyrimų programą); taip pat numatoma išleisti vieną (1) Lietuvos Metrikos knygą, parengtą Ukrainoje.  Surengta viena (1) tarptautinė konferencija.  Spaudai parengta: keturios (4) Lietuvos Metrikos knygos; viena (1) Kauno tarybos knyga (1 tomas iš 2); viena (1) kolektyvinė mokslinė monografija; du (2) teminiai mokslo straipsnių ciklai; vienas (1) mokslinių tiriamųjų straipsnių daugiatomis leidinys „Istorijos šaltinių tyrimai“; vienas (1) straipsnių rinkinys, parengtas tarptautinės mokslinės konferencijos pranešimų pagrindu; sudaryti ir išleisti du (2) mokslinių informacijų rinkinio „Lietuvos Metrikos naujienos“ sąsiuviniai.  Programos vykdymas pateikia svarių mokslinių rezultatų, reikšmingų kultūros, švietimo ir mokslo raidai:  visuomenei ir mokslininkams pateikiami nauji, kvalifikuotai moksliškai apdoroti istorijos šaltiniai;  formuluojamos ir tiriamos aktualios Lietuvos ir lokalinės istorijos, kultūros, šaltiniotyros (paleografijos, diplomatikos ir archeografijos) problemos;  aktualizuojamos Lietuvos Didžiosios Kunigaikštystės laikų istorinės asmenybės, dariusios įtaką to meto valstybės ir visuomenės gyvenime;  kaupiami duomenys senųjų asmenvardžių, vietovardžių ir kt. duomenų bazėms;  kuriama ir tobulinama mokslinė istorinių reiškinių terminija lietuvių kalba;  programos rezultatai skleidžiami mokslinėje ir kultūrinėje spaudoje. |
| **7. Rezultatų sklaidos priemonės**  Programos rezultatų sklaida dalinai finansuojama iš ilgalaikės programos lėšų, todėl vykdytojai ją taip pat organizuoja iš kitų Instituto išteklių arba asmenine iniciatyva. Spaudai parengtus darbus planuojama išleisti iš programai numatytų ir laimėtų konkursinio finansavimo lėšų. Pagal programą išleisti leidiniai bus pristatomi Knygų mugėse Vilniuje, kituose renginiuose. Programoje parengtų straipsnių publikavimui prioritetas bus teikiamas Lietuvos ir užsienio tarptautiniams recenzuojamiems mokslo leidiniams, indeksuojamiems tarptautinėse duomenų bazėse: „Scopus“, „Clarivate Analytics“ (tokiems kaip: „Lithuanian Historical Studies“, „Istorija“ ir kt.).  Programoje pasiekti rezultatai, atradimai ir aktualios naujienos bus viešinamos televizijos ir radijo laidose (tokiose kaip „Istorijos detektyvai“, „Istoriko teritorija“, „Džiazuojanti istorija“ ir kt.) bei internetinėje žiniasklaidoje (ypač naujienų portaluose: www.lrt.lt, www.delfi.lt ir kt.). Informacija apie projekto eigą ir rezultatus taip pat bus skelbiama Lietuvos istorijos instituto interneto puslapyje [www.istorija.lt](http://www.istorija.lt). |

**8. Programai vykdyti skirtos lėšos** 632 000,00 Eur (šeši šimtai trisdešimt du tūkstančiai eurų, 00 ct).

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2022 m. | 2023 m. | 2024 m. | 2025 m. | 2026 m. | Visai programai . Eur | |
| Lėšos programai vykdyti | 126 000 | 126 000 | 126 000 | 127 000 | 127 000 | 632 000 | |
| **9.** **Programos vadovas skelbiamas** instituto interneto svetainėje www.istorija.lt. | | | | | | |

*\_\_\_\_\_\_\_\_\_\_\_\_\_\_\_\_\_\_\_*